Zechcyk

**Zechcyk**, inakszyj **66** abo **sznaps** - szpil karciany dlo dwōch ôsōb, protoplasta tysiōnca. Miano szpilu wywodzi sie ôd niymieckigo  ôkryślyniŏ na liczba sześdziesiōnt szejś - *sechsund*'sechzig**'. Zechcyk wywodzi sie z Niymiec, za to w Austryje uwożany je za szpil norodowy. Do granio trza 24 kart, jednak w Austryje używŏ sie ino 20.

## Prawidła
### Ôgōlne założynia
Cylym grocza je zdobyć 66 ôczek podwiela zrobi to przeciwnik. Tyn, kery zdobydzie 66 ôczek w czasie rozdanio, może to roznajmić i przerwać szpil. Ôczka zdobywŏ sie bez branie sztychōw abo zgłŏszanie wesel. Kożdŏ karta mŏ ôkryślōno wielość ôczek: as 11, cyjna 10, krōl 4, dama 3, dupek 2, dziewiōntka 0. Grŏcz, kery zdobōł ôstatek, tj. ôstatni sztych dostowo 10 ôczek ekstra. Łōncznŏ liczba ôczek za karty a ôstatek to 130, a 66 to jedno ôczko wiyncyj aniżeli pōłowa wszyjskich. Porzōndek kart w kożdyj farbie ôdpadŏ wielości ôczek: as, cyjna, król, dama, dupek, dziewiōntka (A, 10, K, D, W, 9). W wersyje austryjŏckij dziewiōntek niy używŏ sie, za to grocz, kery wziōn ôstatek autōmatycznie wygrŏwŏ szpil.
### Szpil
Kożdy dostŏwŏ 6 kart rozdŏwanych w dwōch ciepach po trzi (w wersyje austryjŏckij 5 kart w dwōch ciepach,  nojprzōd trzi, potym dwie). Ôstane karty tworzōm tajlōng, z kerego bydzie dobierać sie karty. Pōmiyndzy ciepami rozdŏwajōncy ôdkrywŏ siōdmo karta, a po rozdaniu kładzie ja poprzecznie pod spodek tajlōngu. Ta karta wyznaczo trōmf, kery je stały bez cołki szpil. Eli grocz ma nojniższy trōmf, może wymiynić ta karta na niego. 

Za piyrszy wychodzi przodek, to znaczy grocz, kery niy rozdowoł. Potym wychodzi tyn, fto wziōn piyrwyjszy sztych. Po kożdym sztychu kożdy z grŏczōw biere jednã kartã z gōry tajlōngu, bez zaczynanie ôd zdobywcy sztychu. Idzie zagrać leda jakõ kartōm, niyznoleżnie ôd farby eli wertu. Jednak jeźli tajlōng sie skōńczy, ôwdy musowo przinoleży ôbsużyć farba jak tyż przebić eli to możliwe. Eli grocz niy może ôbsużyć, musi dać trōmf, a jeźli i to je niymożebne, może zagrać czym ino. Sztych zdobywo grocz, co dał siylniyjszo karta farby wyjścio, ewyntualnie siylniyjszy trōmf. W czasie szpilu idzie przeglōndać zawartość wszyjskich zdobytych bez siebie sztychōw.
### Wesele
Grŏcz wychodzōncy, kery mŏ krōla i dama tyj samyj farby może roznajmić wesele. Coby to zrobić przinoleży wyjść damōm, pokozać krōla i wypedzieć wert weselo. Za wesele trōmfowe je 40 ôczek ekstra, a za kożde inksze 20. Coby wesela były wliczone do wyniku, grocz roznajmujōncy musi wziōnć chociŏż jedyn sztych w czasie szpilu.
### Bōmba
Eli w tajlōngu je wiyncyj aniżeli 4 karty, a grŏcz sōndzi, iże zdobydzie 66 ôczek niy muszōnc dobierać, może ôn roznajmić bōmba i zakryć tajlōng ôdkrytōm kartōm na spodku. Ôdtōnd szpil kulo sie tak choby tajlōng sie skōńczył. Jeźli jednak niy uda mu sie zdobyć 66 ôczek, przegrowo.
### Pōnktacyjo
Partyjŏ kulŏ sie do mōmyntu aże keryś z grŏczōw zdobydzie 7 pōnktōw za szpil. Pōnkty zdobywŏ ino zwyciynzca rozdania, a jejich wielość zależy ôd wyniku drugigo grŏcza. Eli przegrany niy wziōn ani jednego sztychu, zwyciynzca dostowo 3 pōnkty. Eli przegrany zdobōł mynij aniżeli 33 ôczka, zwyciynzca dostowo 2 pōnkty. W ôstanych przipodkach zwyciynzca dostowo 1 pōnkt. Jeźli keryś z grŏczōw zagrŏ wbryw prawidłōm abo niynoleżnie zgłosi 66 ôczek, przeciwnik dostowo 2 pōnkty. W przipodku bōmby pōnkty prziznowo sie na ôgōlnych prawidłach.